b"\n_START_ARTICLE_\nEsgl\xc3\xa9sia de la Sagrada Fam\xc3\xadlia (La R\xc3\xa0pita)\n_START_SECTION_\nDescripci\xc3\xb3\n_START_PARAGRAPH_\nLa fa\xc3\xa7ana la conforma un petit campanar d'espadanya amb un arc peraltat, en el que se situa una petita campana de bronze. La portalada de l'esgl\xc3\xa9sia est\xc3\xa0 formada per un arc de mig punt dovellat. El temple es basa en una planta de tres naus, separades per arcs de mig punt, sent la central la m\xc3\xa9s ampla. La coberta \xc3\xa9s a dues aig\xc3\xbces amb un complex i vist\xc3\xb3s teginat de fusta. El presbiteri, cobert per una volta de can\xc3\xb3, dona pas a un absis decorat amb una pintura al fresc de Ram\xc3\xb3n Escart\xc3\xadn Besc\xc3\xb3s. En ella es representa la Sagrada Fam\xc3\xadlia en una casa que pot ser interpretada com a Natzaret, on un \xc3\xa0ngel visita el nen Jes\xc3\xbas tot oferint-li un tros de pa i una copa de vi. El nen n'efectua la benedicci\xc3\xb3 amb la m\xc3\xa0 dreta, com a preludi de la Eucaristia. La Verge sost\xc3\xa9 el nen, mentre que Sant Josep, amb unes eines de fuster a les mans, contempla l'escena. L'obra esta signada en la part inferior dreta. Davant de la pintura trobem el sagrari, damunt d'un senzill pedestal de pedra. Anteriorment en aquest lloc s'ubicava l'altar, fins que despr\xc3\xa9s del Concili Vatic\xc3\xa0 II es trasllad\xc3\xa0 fins a la seva posici\xc3\xb3 actual i el lloc el cobr\xc3\xad el sagrari. Pel que respecta les dues naus laterals, trobem en cada una d'elles sengles altars dedicats al Sagrat Cor i a la Immaculada Concepci\xc3\xb3, amb imatges de Santa Margarita, la Mare de D\xc3\xa9u del Roser i un Sagrat Cor en la primera i les imatges de Sant Antoni de P\xc3\xa0dua, la Immaculada Concepci\xc3\xb3 i la Verge de Lourdes en l'altra. Als peus de les naus trobem dos confessionaris de fusta, for\xc3\xa7a elaborats. El cor, aixecat, t\xc3\xa9 una barana de fusta que li confereix un aspecte elegant. Per sota, es troba un enteixinat de fusta amb cassetons decorats i separats per m\xc3\xa8nsules.\n_START_SECTION_\nConsagraci\xc3\xb3\n_START_PARAGRAPH_\nLa inauguraci\xc3\xb3 i consagraci\xc3\xb3 del nou temple de la R\xc3\xa0pita tingu\xc3\xa9 lloc el 2 de desembre de 1951. Assistiren a l'acte nombroses personalitats, entre les quals cal destacar l'Arquebisbe d'Urgell, Ram\xc3\xb3n Iglesias Navarri, l'alcalde de Madrid i Director general de Regions Devastades, Jos\xc3\xa9 Moreno Torres, els alcaldes de La R\xc3\xa0pita i Vallfogona de Balaguer i alts comandaments de l'ex\xc3\xa8rcit i Gu\xc3\xa0rdia Civil. Acompanyaren la cerim\xc3\xb2nia un grup de frares franciscans vinguts del convent balaguer\xc3\xad de Sant Dom\xc3\xa8nec."